FI Euroopan unionin virallinen lehti CE 84/114

(2004/C 84 E/0150)

KIRJALLINEN KYSYMYS E-3906/03

esittäjä(t): Roberta Angelilli (UEN) komissiolle

(17. joulukuuta 2003)

Aihe: Yhtenäisvaluutta ja korkeat elinkustannukset

Vaikka yhtenäisvaluutan käyttöönotto on mahdollistanut huomattavan edistymisen Euroopan unionin taloudellisen ja rahoitusalan yhteistoiminnan lujittamisessa, se on myös osaltaan vaikuttanut tuntuvaan hintojen nousuun. Tätä todistavat Italiassa lukuisat tulokset, joita on saatu arvovaltaisten italialaisten tilastolaitosten (esimerkiksi ISTAT:in) tekemistä tutkimuksista, sekä muutamat Italian talouspoliisin tekemät syväluotaavat tarkastukset. Ei ole epäilystäkään siitä, että samanlainen tilanne vallitsee kaikissa Euroopan unionin jäsenvaltioissa, joskin eri mittakaavassa jäsenvaltiosta riippuen. Italian hallitus on hyväksynyt elinkustannusten nousun hillitsemiseksi merkittäviä toimia, kuten esimerkiksi viiden miljoonan euron suuruisen rahaston perustamisen vuodeksi 2003 ja 20 miljoonan euron suuruisen rahaston perustamisen vuodeksi 2004 (asetuksen 269/2003 23 pykälä). Rahastoista rahoitetaan kuntien ja kauppakamarien niiden keskinäisellä sopimuksella tekemiä aloitteita, joilla pyritään edistämään ja tukemaan yleisimmin ja laajimmin käytettävistä tuotteista koostuvien ostoskorien järjestämistä sekä kannustamaan sellaisten luetteloiden välittämistä yleisölle muun muassa Internetissä, jotka koskevat myymälöitä, joiden valikoimiin kyseiset ostoskorit kuuluvat joko kokonaan tai osittain sekä tietoja myymälöistä, joissa on edulliset hinnat, ja vastaavasti niistä, joissa on kalliit hinnat. Ecofin-neuvoston tämänhetkinen puheenjohtaja ministeri Tremonti on ehdottanut yhden ja kahden euron seteleiden painamista nykyisin käytössä olevien vastaavien kolikoiden korvaamiseksi. Vaikka monet jäsenvaltiot, kuten esimerkiksi Ranska, kannattavat kyseistä ehdotusta, Euroopan keskuspankki on suhtautunut siihen varsin varovaisesti ja pyrkinyt hillitsemään innostuneisuutta muistuttamalla, että vaikka yhden ja kahden euron setelit haluttaisiin ottaa käyttöön, se ei olisi mahdollista ennen euron käyttöönoton toista vaihetta, joka tulee ajankohtaiseksi kolmen vuoden kuluttua.

Voiko komissio ilmoittaa edellä esitetyt seikat huomioon ottaen,

1. onko yhteisössä laadittu politiikkoja, joiden avulla pyrittäisiin hillitsemään ennustettua pahemmaksi osoittautunutta inflaatiota;

2. onko olemassa kyseistä asiaa koskevia hyviä käytäntöjä;

3. onko olemassa — tai suunnitteilla — yhteisön ohjelmia ja rahoitusta julkisten laitosten, paikallisten elinten ja kuluttajajärjestöjen tukemiseksi elinkustannusten nousun hillitsemisessä;

4. mihin toimiin komissio on ryhtynyt tiedottaakseen unionin kansalaisille edellä mainitusta ilmiöstä;

5. ottaen huomioon, että lukusien tutkimusten perusteella voidaan todeta, että huomattavan suuri osa unionin kansalaisista kannattaisi joidenkin kolikoiden korvaamista vastaavanarvoisilla seteleillä, voiko komissio edistää kyseistä asiaa Euroopan keskuspankissa ja toimivaltaisissa yhteisön toimielimissä;

6. onko yhden ja kahden euron seteleiden käyttöönotolle vahvistettu jokin määräaika?

Pedro Solbes Miran komission puolesta antama vastaus

(30. tammikuuta 2004)

1. ja 2. Komissio haluaisi muistuttaa, että Euroopan keskuspankki (EKP) vastaa hintavakauden säilymisestä koko euroalueella, kun taas jäsenvaltioiden on itse ryhdyttävä toimiin sellaisen inflaatiokehityksen osalta, jota ne eivät pidä toivottavana. Yhdenmukaistetulla kuluttajahintaindeksillä (YKHI) mitattua inflaatiota koskevat tuoreimmat tiedot osoittavat, että kuluttajahinnat nousivat marraskuun 2002 ja marraskuun 2003 välisenä aikana koko euroalueella 2,2 prosenttia. Italiassa vuosittainen YKHI-inflaatio oli marraskuussa 2003 2,8 prosenttia, mikä on kolmanneksi nopein inflaatiovauhti jäsenvaltioissa. Vaikka luvut ovatkin jonkin verran korkeammat kuin mitä odotettiin muutama kuukausi sitten, komission viimeisimmän talousennusteen mukaan inflaatio hidastuu asteittain vuoden 2004 aikana. Inflaatiota ja euroon siirtymisen mahdollisia vaikutuksia tarkasteltaessa on myös muistettava toteutuneen ja koetun inflaation väliset huomattavat erot useissa jäsenvaltioissa euroon siirtymisen jälkeen.

3. Komissio osallistuu EY:n perustamissopimuksen (153 artiklan) mukaisin ehdoin kuluttajien taloudellisten etujen suojelemiseen ja kuluttajasuojelua koskevien sääntöjen tehokkaan valvonnan edistämiseen. Näiden tavoitteiden saavuttamiseksi toteutettuja toimenpiteitä ei kuitenkaan voida tarkastella hintavakauden säilyttämisen näkökulmasta, vaikka ne vaikuttaisivat tavaroiden ja palvelujen hintoihin. Kuten edellä mainittiin, hintavakauden säilyttäminen kuuluu EKP:n tehtäviin. Euroseteleitä ja -kolikoita käyttöön otettaessa komissio tuki useita aloitteita, joiden tarkoituksena oli valmistella kuluttajia hallitsemaan uuden valuutan käyttöönotto paremmin. Erityistä huomiota kiinnitettiin heikommassa asemassa oleviin (vanhukset, vammaiset, syrjäseuduilla asuvat jne.). Euroon siirtyminen helpoksi -ohjelman puitteissa rahoitettiin hankkeita, joiden tarkoituksena oli auttaa viranomaisia ja kuluttajajärjestöjä ennakoimaan uusien seteleiden ja kolikoiden käyttöönottoon mahdollisesti liittyviä ongelmia. Nämä aloitteet auttoivat uuteen valuuttaan siirtymisen onnistumista.

4. Sekä komissio että EKP tarkastelevat jatkuvasti euroalueen talouden tilaa. Talouden todelliseen ja nimelliseen kehitykseen liittyvien seikkojen tavanomaisten tutkimusten lisäksi toteutetaan myös perusteellisempia tutkimuksia erityisen kiinnostavista ajankohtaisista aiheista, kuten euroalueen inflaatiosta ja inflaationäkemyksistä.

5. Uusimmasta Eurobarometri-kyselystä (julkaistu 15. joulukuuta 2003) ilmenee, että vähemmistö euroalueen kansalaisista (31 %) kannattaa yhden euron setelin käyttöönottoa. Tätä seteliä kannatetaan pääosin kahdessa jäsenvaltiossa, joissa enemmistö (70 % Kreikassa, 76 % Italiassa) haluaisi ottaa yhden euron setelin käyttöön. Kymmenessä muussa euroalueen jäsenvaltiossa selkeä enemmistö (yli 60 % kaikissa maissa ja jopa 90 % joissakin maissa) on kuitenkin uuden setelin käyttöönottoa vastaan.